text: Opgiver tiltale for svindel med løn
  17 februar 2011 kl. 19.42
  Sydøstjyllands Politi har opgivet at rejse tiltale mod en ledende medarbejder fra Statsfængslet Østjylland for svindel med løntillæg, skriver Horsens Folkeblad.
  Politiet har efterforsket sagen i halvandet år. Den ledende medarbejder blev i juli 2009 beskyldt for at være bagmand for en omfattende bedrageri-sag og dokumentfalsk. 
  Samtidig blev ni fængselsbetjente meldt til politiet for bedrageri. Den sag opgav politi allerede i maj sidste år. Ved den lejlighed blev sigtelsen mod den ledende medarbejder opretholdt.
  
  Sagens længde er absurd
  Fængselsinspektør Jørgen Bang, som blev beordret til at anmelde sin medarbejder af Direktoratet for Kriminalforsorgen, glæder sig over, at efterforskningen er slut. Han beklager, at sagen har trukkeet ud så længe, skriver Horsens Folkeblad. 
  Formanden for Fængselsforbundet, Kim Østerbye, er ikke imponeret. Og han kalder sagens længde absurd.
  